Ritratt: Miguela Xuereb .td_uid_2_604b3aed71e46_rand.td-a-rec-img{text-align:left}.td_uid_2_604b3aed71e46_rand.td-a-rec-img img{margin:0 auto 0 0} L-istqarrija ta' Robert Abela li din il-pandemija bil-problemi kollha li ġiebet magħha kissritu ma tantx tagħti fiduċja lill-poplu Malti li għandna mexxej b'idejn sodi. Jirrepeti li l-Covid-19 kienet ġiet ħabta u sabta. L-ewwel każ fl-Italja kien seħħ fil-31 ta' Jannar 2020. L-ewwel każ f'Malta kien seħħ fit-13 ta' Marzu . Fiċ-Ċina l-pandemija kienet inxterdet ferm qabel. Il-qarrejja jiddeċiedu huma jekk Abela kellux ħin biex jipprepara. Is-suspett tiegħi hu li waqt li hu minnu li din il-pandemija qajmet sfidi bla preċedent, it-tkissir ta' Robert Abela huwa kkawżat aktar bil-legat li ħallielu Joseph Muscat, iddikjarat l-aktar politiku korrott fid-dinja għas-sena 2019. Il-miġja ta' Abela fl-ogħla staffa tal-politika f'Malta kienet maħduma xhur jekk mhux snin qabel ma seħħet. Fis-sena 2010 Joseph Muscat kien għażel lil mara ta' Robert, l-avukatessa Lydia Abela bħala s-Segretarju Eżekuttiv tal-Partit Laburista. Kienet ingħatat vot favur unanimu mid-delegati, xejn ġdid minn dan il-lat għax voti bħal dawk kienu u għadhom jiġu orkestrati bl-għajnuna tal-General Workers Union (GWU). Lydia fl-ewwel diskors tagħha kienet tkellmet dwar politika nadifa u ġustizzja ma' kulħadd. Ma niddubitax il-kompetenza ta' Lydia Abela. Dwar jekk seħħx li wegħdet, inħalli f'idejkom. Robert kien imħabbat ħafna fil-karriera tiegħu ta' avukat u fost il-klijenti tiegħu kien hemm l-aħwa magħrufa bħala Ta' Maksar u kien deher għalihom fil-qorti bejn is-snin 2012 u l-2016. Fi kliemu mhux dwar każi li qegħdin fil-qrati bħalissa jew li dwarhom kien hemm diskussjonijiet fil-Kabinett. Klijenti oħra tiegħu kienu l-cabin crew tal-Air Malta iżda din il-ħatra ma fixklitux milli jingħata x-xogħol ta' avukat tal-Air Malta minn Joseph Muscat. Dwar Ta' Maksar, Daphne Caruana Galizia kienet semmiethom fl-2014 u għala qatt ma ttieħdu azzjonijiet dwarhom hija xi ħaġa li ddarras bil-kbir. Abela naħseb li kien isegwi lil Daphne. Huwa magħruf pubblikament li Abela kien irċieva €500,000 f'kuntratti minn Muscat bejn l-2013 u l-2017 u €130,000 direct order fis-sena 2017. Lydia kienet ingħatat ħlas ta' €67,000 għal sena xogħol legali mal-ARMS fl-2017. U lkoll nafu li Robert kien konsulent tal-Prim Ministru Joseph Muscat għal numru ta' snin. F'Għawdex hawn xnigħat li Lydia Abela kienet għal xi żmien Konsulent tal-Ministeru mingħajr ma rifset fuq il-gżira. L-Uffiċċju ta' Robert Abela jista' jaqta dawn ix-xnigħat. Meta Chris Fearne kien sab ruħu l-uniku kandidat wara r-riżenja prematura ta' Muscat, Robert Abela kien wara l-kwinti jistenna. Il-pjan maħdum li biha lagħbu lil Fearne ġie attwat f'ħinu. Sorsi diversi jgħidu li l-lealtà u l-istima li għad għandu George Abela (missier Robert) fil-GWU ntużaw biex jiżguraw li ibnu jispiċċa s-suċċessur ta' Muscat. U fl-ewwel diskors tiegħu Abela kien qalilna li ma kienx se jagħlaq għajnejh għall-iżbalji li seħħew u li kien ser ikollu stil ta' tmexxija miftuħa. Irtokki saru għax konna sfurzati mill-Kummissjoni Venezja u mill-Moneyval. Iżda Robert Abela wiret l-iskandli kollha li seħħew fi żmien Muscat li kien ippjana li r-rebħa tal-elezzjoni tal-2017 kienet se ssarraf ta' assoluzzjoni. Dak li ġara lil Muscat jista' jerġa' jirrepeti ruħu. Bil-mod kif aġixxa fil-każ ta' Rosianne Cutajar u ta' Johann Buttigieg, Abela qed juri li tassew imkisser. Għax iż-żejt jitla' f'wiċċ l-ilma. Qabel ma Abela jaqta' l-kurdun umbiliku minn ma' Joseph Muscat se jibqa' jitkisser. Muscat għamel sinjuruni lil ħafna li ħadmu miegħu u għalih. U jibqgħu rikoxxenti lejh b'modi differenti. Ara Konrad Mizzi tkeċċa mill-Partit Laburista imma l-imgħallem ta' Mizzi, Joseph Muscat, le. Dik hi l-ġustizzja li kienet wegħdet Lydia u t-trasparenza li wiegħed Robert. .td_uid_3_604b3aed72167_rand.td-a-rec-img{text-align:left}.td_uid_3_604b3aed72167_rand.td-a-rec-img img{margin:0 auto 0 0}